Na temelju članka 35. stavak 1. alineja 4., u svezi s člankom 20. Zakona o predškolskom odgoju i obrazovanju,.(Narodne novine” broj 10/97, 107/07, 94/13, 98/19, 57/22 i 101/23), članka 33.stavka 1. alineja 3. Statuta Dječjega vrtića Pinokio (u nastavku teksta: Vrtić), Upravno vijeće Dječjeg vrtića Pinokio iz Varaždina, Ivana Trnskog 21, OIB : 90094278925, uz prethodnu suglasnost osnivača,  na sjednici održanoj  28.03.2025. godine, donijelo je

P R A V I L N I K

o upisu djece i ostvarivanju prava i obveza
korisnika usluga u Dječjem vrtiću Pinokio


1. OPĆE ODREDBE

Članak 1.

Ovim Pravilnikom o upisu djece i ostvarivanju prava i obveza korisnika usluga u Dječjem vrtiću (u nastavku teksta: Pravilnik) uređuje se postupak upisa djece u Dječji vrtić, način organiziranja i ostvarivanja programa ranog i predškolskog odgoja, obrazovanja i socijalne skrbi djece rane i  predškolske dobi,  te prava i obveze roditelja odnosno skrbnika djece - korisnika usluga u Dječjem vrtiću.

Članak 2.
U Dječjem vrtiću ostvaruju se slijedeći programi za djecu rane i  predškolske dobi:
- redoviti programi njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi (u nastavku teksta: redoviti programi) usklađeni s radnim vremenom zaposlenih roditelja i potrebama djeteta,
-  program predškole za djecu polaznike redovitog programa i one koja nisu polaznici a u godini prije polaska u osnovnu školu,
-  kraći programi predškolskog odgoja
- drugi programi predškolskog odgoja u skladu s potrebama djece i zahtjevima roditelja.
Na osnovi javnih ovlasti dječji vrtić obavlja slijedeće poslove:
- upise djece u dječji vrtić i ispise s vođenjem odgovarajuće dokumentacije (prijava, imenik skupine,matična knjiga djece )
- izdavanje potvrda i mišljenja
- upisivanje podataka o dječjem vrtiću u Ljetopis vrtića.

Ako dječji vrtić odlučuje o navedenim  poslovima  ili drugim poslovima koje na temelju zakona obavlja na osnovi javnih ovlasti, odlučuje o pravu, obvezi ili pravnom interesu djeteta, roditelja ili skrbnika ili druge fizičke ili pravne osobe, dužan je postupati prema odredbama Zakona o općem upravnom postupku.


2. UPIS DJECE U PROGRAME DJEČJEG VRTIĆA

Članak 3.

Dječji vrtić sukladno svom kapacitetu organizirati će redovite programe predškolskog odgoja. Upisi u redovite programe vršiti će se tijekom cijele godine ovisno o popunjenosti kapaciteta, a odluku o tome donosi Upravno vijeće uz suglasnost osnivača. 
Dječji vrtić će osigurati prednost pri upisu u redovite programe utvrđen  odlukom Upravnog vijeća i osnivača na način da se djeca upisuju prema redoslijedu prijava (prema datumu zaprimanja zahtjeva za upis) s time da prednost pri upisu imaju :
-  roditelji korisnici usluga koji su već imali ili imaju još i sada upisano 1 ili više djece u dječjem vrtiću ,pod uvjetom da su podmirili sve obveze prema vrtiću
-  roditelji djece koji su zaposleni u Dječjem vrtiću ili je zaposlen član njihove obitelji u Vrtiću

Članak 4.
U skladu s planom upisa, u Dječjem se vrtiću vrše se upisi djece tijekom cijele godine,radi ostvarivanja programa ranog i  predškolskog odgoja, do popunjena kapaciteta.
Upis se objavljuje na način koji predloži osnivač i Upravno vijeće.      
Dječji vrtić detaljnije podatke o svim programima koje nudi te ostalim uvjetima potrebnim za upis djece u  Dječji vrtić, daje roditelju usmenim putem od strane ravnateljice, dolaskom u Vrtić na osnovu prethodnog dogovora.




Članak 5.
Roditelj odnosno skrbnik podnosi zahtjev za upis djeteta 
u određeni program Dječjeg vrtića.
Uz zahtjev za upis djeteta roditelj odnosno skrbnik prilaže:
- socijalnu anamnezu u koju roditelj upisuje osnovne podatke o djetetu
- potvrdu od liječnika ukoliko dijete ima posebnosti u razvoju, a koji zahtijevaju specifičan pristup odgojno obrazovnom radu.

Članak 6.
Postupak upisa djece u program vrtića provodi ravnatelj/ica uz konzultacije sa stručnim povjerenstvom.
Prije upisa djece koja prvi put pohađaju vrtić stručno povjerenstvo Vrtića (stručni suradnici, zdravstvena voditeljica i ravnateljica) provodi inicijalni razgovor s roditeljem i djetetom, provodi opažanje djetetova ponašanja i komuniciranja uz nazočnost roditelja.

Prosudbu o uključivanju djece s teškoćama u razvoju, djece sa zdravstvenim teškoćama i neurološkim oštećenjima, kao i djece koja pri upisu imaju priložene preporuke stručnjaka donosi stručno povjerenstvo Vrtića. 

Članak 7.
Djeca koja trenutno nisu primljena u vrtić vode se na listi prioriteta, te se prema odluci Upravnog vijeća upisuju u vrtić tijekom godine, ukoliko se oslobodi odgovarajući broj mjesta u odgojnim skupinama ili dođe do proširenja kapaciteta vrtića(otvaranjem novih objekata, ustrojavanjem novih odgojnih skupina).
Djeca koja se ispišu u razdoblju od 1.06. do 31.08. nemaju pravo upisa ponovno od 01.09. iste godine.
Iznimno, ta djeca mogu biti upisana ako nisu popunjeni kapaciteti u vrtiću prema Odluci Upravnog vijeća uz  odobrenje osnivača.
Članak 8.
Djeca upisana u vrtić započinju ostvarivati program nakon utvrđivanja slobodnih mjesta i provedenog postupka upisa i dogovora o datumu upisa djeteta u Vrtić.


Članak 9.
Roditelj odnosno skrbnik nezadovoljan rješenjem glede upisa ili rasporeda svog djeteta može izjaviti žalbu ili molbu Upravnom vijeću.

Članak 10.
O žalbama rješava Upravno vijeće u roku od 15 dana od dana isteka roka za žalbu. Upravno vijeće po žalbi može:
- odbaciti žalbu kao nepravodobnu,
- usvojiti žalbu te samo donijeti odluku o upisu odnosno rasporedu djeteta.
Odluka Upravnog vijeća je konačna.
O svojoj odluci Upravno vijeće izvještava roditelja odnosno skrbnika djeteta.

Članak 11.
Roditelj odnosno skrbnik dužan je sklopiti ugovor o ostvarivanju programa s Dječjim vrtićom od dana polaska djeteta u vrtić, koji vrijedi do ispisa djeteta iz Vrtića. 
Ponovno potpisivanje ugovora provodi se u slučaju zakonskih i drugih promjena u uvjetima pružanja usluge.
Dječji vrtić može izmijeniti uvjete ostvarivanja programa za dijete ili otkazati ostvarivanje programa u slučaju značajnih promjena zdravstvenog stanja ili razvojnog statusa djeteta koje uoči stručno povjerenstvo  Dječjeg vrtića, a na temelju obavljenih pretraga i mišljenja nadležnih službi te provedene psihološke i pedagoške opservacije djeteta, ako je to u interesu razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu.

Članak 12.
Dječji vrtić se obvezuje da će  korisniku usluge  omogućiti korištenje  dnevnog  programa koji uključuje  usluge 7-10 satnog programa, te četiri do pet obroka.
Usluge korisnik ostvaruje radnim danom od ponedjeljka do petka .
 Subotom, nedjeljom, državnim blagdanima i drugim neradnim danima, Dječji vrtić ne pruža uslugu.
Dječji vrtić zadržava pravo na posebno organiziranje provođenja odgojno obrazovnog programa tijekom lipnja, srpnja i kolovoza, vodeći računa o potrebama  korisnika usluge i nesmetanom odvijanju rada.
Stručno povjerenstvo  Vrtića zadržava pravo raspoređivanja djeteta iz jedne u drugu odgojnu skupinu u skladu s pedagoškim načelima i organizacijom rada.

Članak 13.
Korisnik usluga se obavezuje da će za ostvarivanje programa svoga djeteta sudjelovati u naknadi cijene cjelovitog 10-satnog programa u osnovnom  iznosu predviđenim ugovorom .
Osnovni iznos naknade roditelja će se usklađivati na osnovu učešća grada odnosno općine unutar ekonomske cijene vrtića. Dječji vrtić zadržava pravo promjene osnovne cijene usluge u skladu sa promjenama ekonomske cijene programa.

Članak 14.
 Ukoliko dijete ne pohađa vrtić deset radnih dana ili cijeli mjesec (radi bolesti ), cijena se umanjuje za 1%. po danu uz predočenje lječnićke isprićnice.
Ako se ne uplati akontacija za upis, na slobodna mjesta upisuju se djeca s liste čekanja.

Članak 15.
Davatelj usluga se obvezuje izdati mjesečni račun.
Korisnik usluga se obavezuje da će utvrđeni iznos naknade uplaćivati do 10. u mjesecu za svaki tekući mjesec  i to na žiro račun Dječjeg vrtića.       
Ukoliko korisnik usluge  ne podmiri obvezu u roku od 8  dana od dana dospijeća, obračunat će mu se zatezne kamate (od dana dospijeća do dana plaćanja) prema važećim kamatnim stopama i pribrojiti obvezi narednog mjeseca.

Članak 16.
Korisnik usluga koji ispisuje dijete iz Dječjeg vrtića dužan je o tome dostaviti pisanu obavijest najkasnije 15 dana prije dana ispisa,ispis se radi sa  15 im ili zadnjim danom u mjesecu ,te platiti sve nastale troškove programa do dana ispisa.
Ukoliko se ne postupi u skladu s prednjim člankom, korisnik usluga dužan je podmiriti troškove programa Dječjem vrtiću sve do ispisa djeteta (bez obzira što dijete u međuvremenu ne dolazi u vrtić).




Članak 17.
Korisnik usluga se obvezuje da će osobno dovoditi i odvoditi dijete iz odgojne skupine ili pismeno izvijestiti odgojitelja o punoljetnoj osobi koju je za to ovlastio te se obvezuje javiti odgojiteljici u smjeni prilikom dolaska i odlaska djeteta.

Članak 18.
Korisnik usluga se obavezuje da će u slučaju da njegovo dijete pohađa koji od specijaliziranih programa izvan cjelovitog programa, troškove istih nadoknaditi u cijelosti.

Članak 19.
Korisnik usluge je dužan prije prijema djeteta u odgojnu skupinu dostaviti Dječjem vrtiću potvrdu nadležnog liječnika o obavljenom sistematskom zdravstvenom pregledu djeteta, te dodatnu potvrdu o obavljenom zdravstvenom pregledu za slučaj promjena nastalih nakon sistematskog pregleda.
Korisnik usluge obvezuje se da u  Vrtić neće dovoditi bolesno dijete, kako bi se izbjeglo ugrožavanje zdravlja ostale djece, te da će nakon završenog liječenja donijeti potvrdu kojom nadležni liječnik dozvoljava djetetu ponovni boravak u  Vrtiću.
Ako dijete izbiva iz Dječjeg vrtića zbog drugih razloga dulje od 60 dana, korisnik usluga dužan je Dječjem vrtiću dostaviti potvrdu nadležnog liječnika o obavljenom zdravstvenom pregledu djeteta.
Ako dijete izostane bez obavijesti i opravdanja duže od 30 dana 
davatelj usluge može ispisati dijete.
Korisnik usluga se obvezuje da će za slučaj značajnih promjena zdravstvenog stanja djeteta koje je tijekom ostvarivanja programa uočio stručni tim Dječjeg vrtića, pravovremeno obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju potrebe novog, prilagođenog individualiziranog programa, ako je to u interesu razvojnih potreba i sigurnosti djeteta odnosno sigurnosti ostvarivanja 
odgojno-obrazovnog programa za drugu djecu.
Ukoliko se korisnik usluge ne pridržava obveza iz stavka 5. ovog članka, davatelj usluge ne snosi nikakvu odgovornost 
za potencijalno pogoršanje zdravstvenog stanja djeteta.
Stranke su suglasne da ukoliko se u roku od 3 mjeseca od dana zaključivanja ugovora   utvrde poteškoće u razvoju, a nema mogućnosti smještaja u posebne skupine, davatelj usluge ima pravo ispisati dijete iz vrtića.
Članak 20.
Korisnik usluga dužan je prilikom dovođenja djeteta u Dječji vrtić donijeti sljedeće stvari za njegove potrebe: papuče, rezervnu odjeću, te pidžamu ukoliko dijete ima potrebu za popodnevnim odmorom.
U skladu s odlukom Upravnog vijeća Vrtića, Vrtić osigurava sredstava za osobnu higijenu djeteta.
Članak 21.
Dječji vrtić zadržava pravo promjene cijene programa, kao i uvođenja instrumenata osiguranja plaćanja.


3. OSTVARIVANJE  PRAVA I OBVEZA KORISNIKA USLUGA DJEČJEG VRTIĆA

Članak 22.
Roditelj odnosno skrbnik djeteta - korisnik usluga ima pravo:
- prije početka ostvarivanja programa biti upoznat s uvjetima boravka djeteta te pravima i obvezama korisnika usluga,
- putem individualnih razgovora i roditeljskih sastanaka biti redovito izvještavan o razvoju i napredovanju djeteta, te sudjelovati u različitim oblicima suradnje roditelja s Vrtićom.
- podnositi zahtjeve nadležnim tijelima Dječjeg vrtića radi zaštite i ostvarivanja pojedinačnih prava djeteta,
- Sudjelovati u upravljanju Vrtića na način utvrđen zakonom i Statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića.

Članak 23.
Roditelj odnosno skrbnik djeteta - korisnik usluga dužan je:
- prije početka ostvarivanja programa dostaviti potvrdu nadležnog liječnika o zdravstvenom stanju djeteta,
- ne dovoditi u Dječji vrtić bolesno dijete, a nakon završenog liječenja dostaviti potvrdu nadležnog liječnika kojom se dozvoljava djetetu ponovni boravak u Dječjem vrtiću,
- izvijestiti odgojitelja odgojne skupine u roku od 24 sata o razlozima izostanka djeteta,
- odazvati se pozivima za roditeljske sastanke i druge oblike suradnje roditelja s Dječjim vrtićom u cilju praćenja razvoja i napredovanja djeteta,
- uplaćivati utvrđeni iznos na osnovu Ugovora sa Dječjim vrtićom
- dostaviti Dječjem vrtiću obavijest o ispisu djeteta iz Dječjeg vrtića najkasnije 30 dana prije ispisa, te podmiriti sve dospjele troškove programa,
- izvršavati druge obveze korisnika usluga utvrđene općim aktima Dječjeg vrtića.

Članak 24.
Dječji vrtić je dužan:
- organizirati rad s djecom u odgojnim skupinama sukladno propisanom programu i standardima predškolskog odgoja,
- surađivati s obitelji djeteta i osigurati redovito izvještavanje korisnika usluga i njihovo sudjelovanje u upravljanju Dječjim vrtićom sukladno zakonu i Statutu Dječjeg vrtića,
- omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću,
- upozoriti korisnika usluga da Dječji vrtić može otkazati ostvarivanje programa djetetu ako korisnik ne plati dospjele obveze u roku ili ako korisnik na drugi način prekrši obveze utvrđene ugovorom ili općim aktom Dječjeg vrtića,
- prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću,

Članak 25.
Dječji vrtić može organizirati specifične, kraće i druge programe predškolskog odgoja u skladu s potrebama djece i zahtjevima roditelja.

Članak 26.
Odluku o ekonomskoj cijeni   donosi  Upravno vijeće vrtića uz prethodnu suglasnost  osnivača. Njome su regulirani: ekonomska cijena programa i popusti upisa ako postoje. Odluka o ekonomskoj cijeni oglašena je na oglasnoj ploči Vrtića, a korisnici usluga će o promjeni iste  biti pismeno obaviješteni, putem oglasne ploče.


4. PRIJELAZNE I ZAVRŠNE ODREDBE

Članak 27.
Ovaj Pravilnik stupa na snagu osmog dana nakon objave na oglasnoj ploči Dječjeg vrtića.
Na ovaj Pravilnik suglasnost je dao osnivač 28.03.2025. godine. 


  
[bookmark: _GoBack]                                                                                 PREDSJEDNIK  
UPRAVNOG VIJEĆA 

                                                                                                ________________________
                                                                                                    Melita Vugrinec Iveković 

Utvrđuje se da je ovaj Pravilnik objavljen na oglasnoj ploči Dječjeg vrtića dana 28.03.2025. godine,  a stupio je na  snagu dana 6. 04. 2025. godine. 
Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću Pinokio koji je donijet 5.siječnja 2016. godine, a stupio na snagu 13.siječnja 2016. godine. 


                                                                                                      RAVNATELJICA 

                                                                                                _______________________
                                                                                                      Korana Iveković Liber

